(Ortografía tradicional) Te cꞌu riꞌ ri Jesús xkꞌax chꞌäkäp che ri mar ri cäbix “Mar re Galilea” che,
ri xukujeꞌ cäcoj “Mar re Tiberias” che ru biꞌ.
E qꞌuia winak cꞌut xeteri bi chrij ri Jesús rumal chi quilom ri cajmabal tak etal ri xubano aretak xeucunaj tak ri yawabib.
Te riꞌ xpaki ri Jesús puwiꞌ jun juyub,
chilaꞌ cꞌut xtꞌuyi wi junam cucꞌ ru tijoxelab.
Xa cꞌu jubikꞌ craj man curik ri nimakꞌij ri cäbix “Pascua” che,
jun chque ri qui nimakꞌij ri winak aj Israel.
Aretak ri Jesús xeril ri qꞌuialaj winak ri e benak rucꞌ,
xubij che ri tat Felipe:
¿Jawijeꞌ ta ne quekalokꞌ wi ri wa ri cäkaya chque ri qꞌuialaj winak riꞌ?
—xcha che.
Xubij waꞌ ri Jesús xa rech cärilo jas cubij ri tat Felipe.
Kas retam cꞌu ri Areꞌ jas ri cuban na.
Xchꞌaw cꞌu ri tat Felipe,
xubij:
Quieb cientos quetzales caxlan wa man cuban tä riꞌ rech cꞌo ju tak bikꞌ que conojel chquijujunal,
—xcha che.
Are cꞌu ri tat Andrés,
ratz ri tat Simón Pedro,
jun chque ru tijoxelab ri Jesús,
xubij che:
Waral cꞌo wi jun ala rucꞌam job caxlan wa re cebada rucꞌ quieb cär.
¿Jas ta cꞌu lo u patän waꞌ che qui tzukic ri qꞌuialaj winak ri e cꞌolic?
—xcha che.
Xubij cꞌu ri Jesús chque ru tijoxelab:
Chibij chque conojel ri winak chi quetꞌuyiꞌc,
—xcha chque.
Sibalaj qꞌuia cꞌu ri räx kꞌayes cꞌo cho ri juyub riꞌ,
xetꞌuyi cꞌut.
Craj e cꞌo job mil achijab.
Te riꞌ ri Jesús xeucꞌam ri caxlan wa.
Aretak xetewchitaj waꞌ rumal,
xeuya chque ru tijoxelab,
ri tijoxelab chic xequijach waꞌ chquiwäch conojel ri winak ri e tꞌuyutꞌoj.
Xukujeꞌ jeꞌ xuban chque ri cär,
xeuya chque jampaꞌ ri xcaj.
Aretak e nojinak chic,
ri Jesús xubij chque ru tijoxelab:
Cheiyaca ri chꞌäkatak ri xecanaj canok rech man xak tä quebeꞌ pa mes,
—xcha chque.
Xequiyac cꞌut,
xequinojisaj cablajuj chicäch cucꞌ ri chꞌäkatak ri xecanaj can chque ri job caxlan wa re cebada.
Ri winak,
aretak xquil we cajmabal etal riꞌ ri xuban ri Jesús,
xquibij:
Kas tzij are waꞌ ri kꞌalajisal re ru Lokꞌ Pixab ri Dios ri cäbixic chi cäpe na cho ruwächulew,
—xecha riꞌ.
Ri Jesús cꞌut xrilo chi cäcaj cäquicoj qui chukꞌab chucꞌamic bic rech cäquicoj che nim takanel pa qui wiꞌ,
rumal cꞌu riꞌ xa xel bi chquiwäch,
xeꞌ chi jumul puwiꞌ ri juyub rech cäcꞌoji chilaꞌ u tuquiel.